Og að öðrum íþróttafréttum. Róbert Ísak Jónsson vann til bronsverðlauna í sínum flokki í 200 metra fjórsundi á Evrópumóti fatlaðra í sundi í gærkvöld. Mótið er haldið á portúgölsku eyjunni Madeira.
Róbert Ísak sem keppir í S14, fötlunarflokki þroskahamlaðra synti 200 metra fjórsundið á tveimur mínútum og 14,85 sekúndum í úrslitum. Það er 69 hundraðshlutum úr sekúndu frá Íslandsmeti hans. Már Gunnarsson keppti einnig til úrslita á EM á Madeira í gærkvöld. Már sem syndir í S11 flokki blindra synti 100 metra skriðsund á einni mínútu og 4,21 sekúndu. Hann endaði sjöundu á tíma sem var tæpum tveimur sekúndum frá Íslandsmeti hans. Báðir keppendur stefna á að vera í sínu besta formi á Ólympíumóti fatlaðra, Paralympics í Tókýó síðsumars.
Hvorki Snæfríður Sól Jórunnardóttir né Jóhanna Elín Guðmundsdóttir komust áfram úr undanriðlum 100 m skriðsundsins á EM í sundi í Búdapest í morgun. Jóhanna setti þó persónulegt met í greininni. Jóhanna Elín sem synti í öðrum riðli af átta synti á 57,35 sekúndum. Hún hafði áður synt 100 m skriðsund hraðast á tímanum 57,61 sekúndu og bætti sig því um 26/100 úr sekúndu. Hún endaði fjórða í sínum riðli en samtals í 58. sæti af 69 keppendum. Snæfríður Sól sem var í þriðja riðlinum synti á 56,63 sekúndum sem er nálægt hennar besta tíma. Hún varð sjöunda í sínum riðli. Það dugði ekki áfram í undanúrslit. Snæfríður endaði í 52. sæti greinarinnar. Sýnt verður beint frá úrslitahluta EM í Búdapest í dag á RÚV klukkan fimm mínútur í fjögur. Mótinu lýkur á sunnudag.
Haukar komust í kvöld í 16-liða úrslit bikarkeppninnar í handbolta eftir öruggan sigur á Selfossi á Ásvöllum í gærkvöld, 32-24. Allt var jafnt í hálfleik en Haukar stungu af um miðbik síðari hálfleiksins. Bikarkeppninni verður framhaldið í haust.
KA komst í úrslitakeppni Olísdeildar karla í handbolta í fyrsta sinn í 16 ár í kvöld eftir sigur á FH í hörkuslag á Akureyri. KA vann leikinn 30-29 og lyfti sér upp úr áttunda sæti og upp í fjórða sæti með sigrinum. KA tryggði sig jafnframt inn í úrslitakeppnina þó enn séu tvær umferðir eftir í deildinni.
Róbert Ísak Jónsson vann til bronsverðlauna í 200 metra fjórsundi í flokki þroskahamlaðra á Evrópumóti fatlaðra í sundi í gærkvöld. Íþróttir (m)Már Gunnarsson keppti í úrslitum 100 metra skriðsunds í flokki blindra.